
Informatīvais ziņojums

“Par Eiropas Savienības pētniecības ministru 2025. gada 16.-17. jūlija neformālajā sanāksmē izskatāmajiem jautājumiem”

Eiropas Savienības (turpmāk – ES) par pētniecību atbildīgo ministru neformālajā sanāksmē 2025. gada 16.-17. jūlijā, Kopenhāgenā (Dānija) paredzēts izskatīt šādus jautājumus pētniecības un inovāciju jomā:
1. [bookmark: _Hlk202259878]kopīgas Eiropas darbības kritisko tehnoloģiju attīstīšanai;
2. pētniecības un inovāciju loma nākamajā daudzgadu finanšu shēmā, t.sk. atsevišķa pētniecības un inovāciju pamatprogramma.
Dānijas prezidentūras ES Padomē prioritātes ir droša, konkurētspējīga un zaļa Eiropa.

Informācija par izskatāmajiem jautājumiem
1. Kopīgas Eiropas darbības kritisko tehnoloģiju attīstīšanai
Eiropas centieni un globālā pozīcija kritisko tehnoloģiju jomā sastopas ar jauniem drošības izaicinājumiem un pieaugošu konkurences spiedienu. Eiropas stratēģiskā atkarība no kritiskajām tehnoloģijām ietekmē vairākas jomas, piemēram, Eiropas ekonomikas un sabiedrības digitalizāciju. Arī ES mērķi zaļās un digitālās pārkārtošanās jomā ir ļoti atkarīgi no kritisko tehnoloģiju pieejamības. Kritiskās tehnoloģijas, piemēram, mākslīgais intelekts, kvantu skaitļošana, biotehnoloģijas un kosmosa tehnoloģijas, spēlē būtisku lomu Eiropas nākotnē un Eiropas konkurētspējā. Šīs tehnoloģijas ne tikai veicina produktivitāti un rūpniecisko konkurētspēju, bet ir būtiskas arī ES drošības, stratēģisko interešu un tehnoloģiskās suverenitātes aizsardzībai. Līdztekus izciliem un zinātnieku virzītiem fundamentāliem pētījumiem ir steidzami jāpalielina ES inovācijas spējas izmantojot kritiskās tehnoloģijas. Lai Eiropa kļūtu par līderi kritisko tehnoloģiju jomā, ir nepieciešama sistemātiski atbalstīta un nepārtraukta koncentrēšanās uz pētījumu rezultātu izmantošanu un komercializāciju. Pretējā gadījumā Eiropa riskē atrasties “vidējo tehnoloģiju slazdā”, kur Eiropai trūktu spējas virzīties tālāk par iedibinātām, “zemajām” tehnoloģijām un tai būtu grūtības ieviest inovācijas. Svarīgi ir izmantot to, ka tieši kritisko tehnoloģiju attīstības jomā Eiropai ir salīdzinošas priekšrocības, un viena no tām ir spēcīga fundamentālo zināšanu bāze. 
Latvijā pētnieki darbojas un sasniedz starptautiski atzītus, kvalitatīvus rezultātus visās 10 ES kritisko tehnoloģiju jomās[footnoteRef:1], tādēļ Latvijai visu 10 jomu attīstība ir svarīga. Tomēr ņemot vērā tehnoloģiju ietekmi uz drošību un noturību, pašlaik Latvijai vajadzētu nodrošināt nepārtrauktu atbalstu (no fundamentālās zinātnes līdz pielietojumiem) kvantu tehnoloģiju, sensoru, robotikas, uzlabotas savienojamības/elektronikas/digitālo risinājumu un materiālzinātņu jomā. Līdztekus Latvijai jāstiprina spējas mākslīgā intelekta risinājumu radīšanā un integrēšanā atbilstīgos produktos, enerģijas tehnoloģijās (it īpaši Smart grids un enerģijas uzglabāšana), kosmosa risinājumos (navigācija, pozicionēšana, Zemes novērošana) un biotehnoloģijās.  [1:  https://defence-industry-space.ec.europa.eu/system/files/2023-10/C_2023_6689_1_EN_annexe_acte_autonome_part1_v9.pdf ] 

Diskusijā tiks apspriestas iespējas dalīties pētniecības spējās, lai izveidotu pasaulē vadošus Eiropas pētniecības centrus kritisko tehnoloģiju jomā, kā arī kritisko tehnoloģiju izaugsmes potenciāla attīstība Eiropā, izmantojot publiskā un privātā sektora sadarbību. Diskusija plānota brīvā formā un konkrēti diskusijas jautājumi delegāciju vadītājiem netiks uzdoti.


Latvijas pozīcija
Latvijas nostāja balstīta Pozīcijā Nr. 1 “par Mario Dragi ziņojumu “Eiropas konkurētspējas nākotne”” (apstiprināta 2024. gada 29. oktobrī).
No 2023. gada 3. oktobrī publicētajām 10 ES kritisko tehnoloģiju jomām[footnoteRef:2] Latvija redz mūsu zinātnieku potenciālu iesaistīties augsta līmeņa pētījumos kvantu tehnoloģiju, fotonikas, sensoru, elektronikas un robotikas, uzlabotas savienojamības, un progresīvo materiālu jomās. Tādēļ Latvijai īpaši svarīgi ir, lai piedāvātie ES līmeņa mehānismi atbalstītu šādu visu Eiropas talantu iekļaušanos starptautiskos pētnieku konsorcijos, lai vairotu šādu pētījumu ietekmi un zināšanu pārnesi uz industriju.  [2:  https://defence-industry-space.ec.europa.eu/system/files/2023-10/C_2023_6689_1_EN_annexe_acte_autonome_part1_v9.pdf ] 

Attiecībā uz gaidāmo Eiropas Komisijas priekšlikumu par Konkurētspējas fonda izveidi un tā tematiskajiem pīlāriem, Latvija atbalsta inovāciju atbalsta aktivitāšu konsolidāciju tematiskajos tehnoloģiju pīlāros, vienlaikus, aicinot turpināt investīcijas zemo tehnoloģijas gatavības līmeņu (turpmāk – TRL) projektos caur sadarbībā-balstītu projektu konkursiem “atsevišķā ES pētniecības un inovāciju pamatprogrammā”[footnoteRef:3]. [3:  https://www.leru.org/news/eu-framework-programme-for-r-i-stays-self-standing-programme-ursula-von-der-leyen-announces] 

2. Pētniecības un inovāciju loma nākamajā daudzgadu finanšu shēmā, t.sk. atsevišķa pētniecības un inovāciju pamatprogramma
Nākamajā daudzgadu finanšu shēmā (turpmāk - DFS) pētniecības un inovācijas centieni Eiropai vairs nedrīkst balstīties uz to, kas iepriekš bija pašsaprotams – ir jāpieņem pārmaiņas. Status quo nav risinājums. Virzoties uz priekšu, Eiropai ir jānodrošina savi ilgtspējīgi enerģijas avoti, drošība, kā arī ražošanas jaudas stratēģiski svarīgās nozarēs, vienlaikus nodrošinot sabiedrībai augstu dzīves līmeni. Šie kritiski svarīgie mērķi ir jāsasniedz laikā, kad ģeopolitiskā situācija piespiež Eiropu rīkoties ātrāk – arī pētniecības un inovācijas jomā. Pārmaiņu laikā ir svarīgi arī aizsargāt principus un instrumentus Eiropas līmenī, kas līdz šim ir labi kalpojuši Eiropas progresam un labklājībai. Programmas “Apvārsnis Eiropa” vidusposma izvērtējums parādīja, ka atklātas konkurences un izcilības principi ir sekmējuši pētījumu kvalitāti un atbalstījuši ekonomikas izaugsmi un zinātniskus atklājumus visā Eiropā. 
Nākamo DFS priekšlikumu plānots publicēt 2025. gada 16. jūlijā (dienu pirms neformālās sanāksmes), tādēļ sanāksmē būs iespēja apspriest Eiropas nākamā perioda pētniecības un inovāciju prioritātes. Kopenhāgenā pētniecības ministri tiks aicināti sniegt pirmo reakciju uz DFS pētniecības un inovācijas elementiem, tostarp par patstāvīgo pamatprogrammu, kā arī apspriest, kā vislabāk koncentrēt Eiropas sadarbību pētniecības un inovācijas jomā, ņemot vērā esošos izaicinājumus. Diskusija plānota brīvā formā un konkrēti diskusijas jautājumi delegāciju vadītājiem netiks uzdoti.
Latvijas pozīcija 
[bookmark: _Hlk202514124]Latvijas nostāja ES pētniecības un inovāciju pamatprogrammas jautājumos balstīta Pozīcijā Nr. 4 “Priekšlikums Eiropas Parlamenta un Padomes regulai par pētniecības un inovācijas pamatprogrammas “Apvārsnis Eiropa” izveidi un dalības un rezultātu izplatīšanas noteikumiem”” (apstiprināta 2020. gada 23. septembrī), kā arī Pozīcijā Nr. 1 “par Mario Dragi ziņojumu “Eiropas konkurētspējas nākotne”” (apstiprināta 2024. gada 29. oktobrī).
Latvija atbalsta Dānijas prezidentūras iniciatīvu diskutēt par nākotnes pētniecības un inovāciju pamatprogrammu nākamajā DFS. 
Latvija uzskata, ka nākamās ES pētniecības un inovāciju pamatprogrammas stūrakmenim jābūt sadarbībā balstītai pētniecībai (esošās  ES programmas Apvārsnis Eiropa II. pīlārs). Ir būtiski saglabāt līdzsvaru starp fundamentālu un lietišķu pētniecību, jo progresīvo tehnoloģiju gadījumā pāreja no fundamentālās zinātnes uz pielietojumu var noritēt ļoti strauji. Svarīgi ir arī saglabāt līdzsvaru starp zināšanu attīstīšanas virzītu (t.s. “bottom-up”) un uz konkrētiem pielietojamības uzdevumiem virzītu (t.s. “top-down”) pētniecību, lai nezaudētu globālajā ideju konkurencē par progresīvākajām un inovatīvākajām tehnoloģijām. Diskusijās par P&I lomu ES konkurētspējā, nedrīkst aizmirst, ka papildu ekonomiskiem ieguvumiem, P&I risina arī citus sabiedrības izaicinājumus, piemēram, uzlabo veselības aprūpi, sekmē vides uzlabošanu un pierādījumos balstītu politikas veidošanu, tādēļ ES instrumentu fokuss nevar būt tikai un vienīgi uz ieguldījumiem ekonomiskajā konkurētspējā.
Latvia atbalsta inovāciju instrumentu vienkāršošanu un konsolidāciju, lai veicinātu ES konkurētspēju un padarītu ES instrumentu klāstu vienkāršāk saprotamu un pieejamu galalietotājiem. 
Latvija uzsver nepieciešamību ES līmenī sekmēt pētniecības un inovācijas plaisas mazināšanos starp dalībvalstīm, nodrošinot turpinājumu dalības paplašināšanas (Widening participation) instrumentam. 
Latvijas delegāciju par pētniecību atbildīgo ministru neformālajā sanāksmē 2025. gada 16.-17. jūlijā, Kopenhāgenā (Dānija) vadīs Izglītības un zinātnes ministre Dace Melbārde.




Izglītības un zinātnes ministre		D. Melbārde

Vīza: 
Valsts sekretārs								J. Paiders

